Predkladacia správa

	V zmysle uznesenia vlády SR č. 835 zo dňa 7.8.2002 k stratégii dobudovania ochrany štátnej hranice schengenského typu bola v bode B.4. pre ministra dopravy, pôšt a telekomunikácií SR a ministra vnútra SR uložená úloha do návrhu Plánu legislatívnych úloh vlády SR na rok 2003 zapracovať navrhovanú legislatívnu úlohu, t. j. novelu zákona č. 143/1998 Z. z. o civilnom letectve (Letecký zákon) v znení neskorších predpisov s predpokladanou účinnosťou od 1. januára 2004.

	Ochranu štátnych hraníc Slovenskej republiky komplexne včítane ochrany hraníc schengenského typu rieši navrhovaná legislatívna iniciatíva Ministerstva vnútra SR zákonom o ochrane štátnych hraníc Slovenskej republiky. Pri detailnejšom rozbore tejto problematiky nevzišla nutnosť zmeny súčasného znenia leteckého zákona č. 143/1998. 

V procese navrhovaných legislatívnych úprav sa vysvetlila aj nesprávna interpretácia § 35 leteckého zákona, ktorý ukladá zodpovednosť za verejný poriadok a bezpečnosť na letiskách výhradne na prevádzkovateľa letiska. Táto zodpovednosť bola často zamieňaná so širším pojmom ochrany civilného letectva pred činmi protiprávneho zasahovania, čím sa nesprávne rozširovala zodpovednosť prevádzkovateľa letiska. Znenie §34, ktorý zavádza pojem ochrany civilného letectva komplexne rieši aj zodpovednosť všetkých zúčastnených orgánov. Verejný poriadok sa chápe ako podmnožina možných činov protiprávneho zasahovania. Na zabezpečenie ochrany cestujúcich, batožiny, lietadiel, letísk aj pozemných zariadení sú zodpovední aj prevádzkovatelia lietadiel aj prevádzkovatelia leteckých pozemných zariadení. V zmysle § 11 zákona č. 575/2001 Z. z. je rezort vnútra zodpovedný za ochranu verejného poriadku, bezpečnosť osôb a majetku, ochranu a správu štátnych hraníc. Za koordináciu všetkých zúčastnených zložiek pri ochrane civilného letectva je zodpovedné ministerstvo dopravy, ktoré na tento účel zriaďuje stálu komisiu aj so zastúpením ministerstva vnútra. Tento princíp je v súlade s Nariadením ES č. 2320/2002 o ustanovení spoločných pravidiel bezpečnosti civilného letectva. Obdobne je riešené aj pátranie a záchrana v civilnom letectve (§17 leteckého zákona), keď rezort dopravy hoci nevlastní na to vhodnú lietadlovú, či pozemnú techniku zodpovedá a koordinuje činnosť všetkých zúčastnených zložiek, aj jednotiek ministerstva obrany a ministerstva vnútra. 
	
Na základe záverov z rokovaní odborných zástupcov ministerstva dopravy, pôšt a telekomunikácií a ministerstva vnútra, Prezídia Policajného zboru a Úradu hraničnej a cudzineckej polície bolo konštatované, že novelizácia zákona č. 143/1998 Z. z. o civilnom letectve (Letecký  zákon) a o zmene a doplnení niektorých zákonov v znení zákona č.37/2002 Z. z. nie je potrebná z dôvodu ochrany štátnej hranice schengenského typu.